Carafano: Otpor pojedinih Iračana ne treba iznenaditi - 2003-05-29
Za obnovu zemlje treba najprije nahraniti narod, spriječiti širenje bolesti i uvesti sigurnost
U zadnjih nekoliko dana nekoliko je američkih vojnika izgubilo živote u Iraku, tako da raste zabrinutost za sigurnost američkih snaga u toj zemlji. Istovremeno je i na američkom tlu proglašen visoki stupanj opasnosti od terorističkih napada. Evo kako situaciju analizira James Carafano, analitičar za obranu i domovinsku sigurnost: «Postojeća sigurnosna situacija u Iraku ne bi trebala nikoga iznenaditi,» ocjenjuje James Carafano, podsjećajući da je slično bilo i u Njemačkoj, Austriji i Japanu nakon drugog svjetskog rata. Primjerice, kaže on, u Njemačkoj su ljudi znali razapeti žicu preko ceste kako bi odrubili glave vojnicima u džipovima. On podsjeća da za obnovu zemlje treba najprije učiniti tri stvari – nahraniti narod, spriječiti širenje bolesti i uvesti sigurnost. Ukoliko se to u Iraku ne učini u sljedećih šest mjeseci, ističe naš sugovornik, bit će realnih razloga za zabrinutost. Carafano: "Okupacija u Iraku različita je od okupacija poslije drugog svjetskog rata, pogotovo od okupacije u Njemačkoj, gdje smo imali velik broj vojnika. Kada smo došli u Njemačku, demobilizirali smo velik broj njemačkih vojnika i zaplijenili mnogo oružja. U Iraku to nismo učinili. Pitanje je – kako ćemo brzo organizirati novu iračku policiju. To treba učiniti u roku od 12 mjeseci, jer američkih vojnika nema dovoljno za uspostavu sigurnosti." >b>Amerikanci se tek počeli privikavati na činjenicu da će rat protiv terorizma biti dug U Sjedinjenim je Državama nedavno uvedeno stanje visoke opasnosti od terorističkih napada. To je utjecalo na mnoge Amerikance, prvenstveno psihološki. Carafano: "Mislim da su se ljudi tek počeli privikavati na činjenicu da će rat protiv terorizma biti dug. Zato ne treba pojedinačne incidente, poput nedavnih napada u Maroku, smatrati znakom da smo počeli gubiti. U drugom svjetskom ratu, mislili smo da smo smo blizu pobjedi, a tada su Nijemci krenuli u veliku ofenzivu kod Ardena. Pomislili smo da smo počeli gubiti, no to je zapravo Nijemcima bio njihov «labuđi pijev». Slično će biti i u ratu protiv terorizma – bit će teško reći je li neki napad samo jedan u nizu napada ili posljednji trzaj terorista." Gospodin Carafano ističe da se ljudi pomalo privikavaju na ideju da će rat protiv terorizma potrajati, te da shodno tome prilagođavaju i svoje ponašanje. Vlasti, koje su ranije na povećanu opasnost od terorizma reagirale postavljanjem policajaca na svaku ulicu, sada se ponašaju racionalnije. Ipak on ističe da javnost ne treba neprestano bombardirati novim upozorenjima, jer ih ljudi na kraju neće više shvaćati ozbiljno.